The Switch

The Switch Engineering Oy, lyhyesti The Switch, on suomalainen yritys, joka suunnittelee ja valmistaa kestomagneettimoottoreita ja -generaattoreita sekä tehonmuokkaimia uusiutuvaan energian sovelluksiin, esimerkiksi tuulivoimaan ja meriteollisuuteen. Lisäksi yritys valmistaa suurnopeuskoneita teollisuuden sovelluksiin. Yrityksen pääkonttori on Vaasassa, Suomen tehtaat sijaitsevat Vaasassa ja Lappeenrannassa. Yhtiöllä on toimipiste myös Helsingissä. == Historia == === 2006 (Runsor-Tech Oy) === Yhtiö syntyi marraskuussa 2006 yhdistämällä kolme olemassaolevaa yritystä: Rotatek Finland (Lappeenranta), Verteco (Vaasa) ja amerikkalainen Youtility (Hudson). Runsor-Tech Oy-nimisen yhtiön perustajana toimi VNT Management. Yhtiö työllisti alussa kaksikymmentä henkilöä. Yritys teki kolme strategista päätöstä: se lähti markkinoille uudella kestomagneettiteknologialla, jota se piti tulevaisuuden teknologiana, suuntasi Kiinaan, jota se veikkasi tuulimarkkinoiden voittajaksi ja keskittyi prototyyppien suunnitteluun ja valmistamiseen massavalmistuksen sijaan. Yrityksen ensimmäisiin asiakkaisiin kuului norjalainen ScanWind, jonka GE Energy osti vuonna 2009. === 2007–2013 (The Switch Engineering Oy) === Alkuvuonna 2007 yrityksen nimeksi vaihdettiin The Switch Engineering Oy. Syksyllä yritys työllisti 50 henkilöä, joista 15 oli Lappeenrannassa. Kiinaan perustettiin tytäryhtiö. Viennin osuus liikevaihdosta oli 95 prosenttia, ja yhtiön päämarkkinat olivat Kiinassa. Alkuvaiheessa yhtiöllä ei ollut omaa tuontantoa tai kokoonpanotoimintaa, vaan sen toiminta perustui alihankkijaverkostoon. Oma tuotanto aloitettiin seuraavana vuonna Vaasassa, kun siellä alettiin valmistaa tehonmuokkaimien lisäksi yli 20 tonnia painavia koneita. Tehdasrakennus maksoi 12 miljoonaa euroa. Tuotanto aloitettiin myös Kiinan Anhuissa. Yritys sai Tekesiltä 2,2 miljoonaa euroa tukea. Vaasaan koulutettiin asentajia yhteistyössä työvoimatoimiston kanssa. Vuonna 2009 yritys kymmenkertaisti Lappeenrannan tuotantotilansa, kun sinne avattiin 3500 neliömetrin kokoinen ja 7 miljoonaa maksanut tehdas. Yritys toimitti sähköjärjestelmiään muun muassa tuuliturbiineihin ja muihin uusiutuvan energian sovelluksiin. Yhtiön toimintamallina oli mallitehdaskonsepti, jonka avulla yrityksen tuotantoteknologiaan perustuvaa valmistusta voitiin tehdä rinnakkan eri tuotantolaitoksissa. Omissa mallitehtaissa tehtiin sekä tuotantoa että tuotekehitystä. Kun mallitehtaiden prototyypit oli testattu, niitä voitiin tuottaa pilotointivaiheen jälkeen lähellä markkinoita sijaitsevissa massatehtaisssa. Lappeenrannan–Lahden teknillinen yliopisto LUT:in kanssa tehtiin läheistä yhteistyötä teknologian kehityksessä. Vaasan tehtaalla tehtiin prototyyppejä ja nollasarjatuotteita, joita käytettiin malleina muilla tehtailla. Yritys toimi Suomessa Vaasan ja Lappeenrannan lisäksi myös Helsingissä. Sillä oli 150 työntekijää, joista 120 Suomessa, loput Yhdysvalloissa Hudsonissa ja Kiinassa Pekingissä, Lu’anissa ja Deyangissa. Suurimpia markkinoita olivat Kiina ja Yhdysvallat. Yrityksen liikevaihto oli 96 miljoonaa euroa ja tulos 8,2 miljoonaa. Vuonna 2010 Moventas ja The Switch yhdistivät tuotteensa ja alkoivat myydä samassa paketissa The Switchin valmistamaa tuulivoimaloiden kestomagneettigeneraattoreja ja Moventasin vaihteistoja. Lopputulos oli pienempi ja kevyempi kuin mikään markkinoilla tarjolla ollut ratkaisu. Keveyden ansiosta turbiinin käytöstä tuli kustannustehokkaampaa. Yhtiön liikevaihto oli 134 miljoonaa euroa ja liikevoitto 12,5 prosenttia. Työntekijöitä oli yli 200, minkä lisäksi työllistettiin parisataa henkilöä alihankkijoiden kautta. The Switchin kasvua oli rahoittettu pääomasijoittajien avulla. Niihin kuului esimerkiksi kolmanneksen yhtiöstä omistanut rahasto, jossa vaikutti Vaconin omistajia, Vacon, saksalainen Semikron sekä yhtiön omaa henkilöstöä. Seuraavana vuonna yhtiöllä oli 280 työntekijää Suomessa, Kiinassa, USA:ssa, Tanskassa, Intiassa, Espanjassa ja Saksassa. Työntekijöistä noin puolet työskenteli Vaasan tehtaalla. Liikevaihto helmikuussa päättyneellä tilikaudella oli 94 miljoonaa euroa. Maaliskuussa yhdysvaltalainen American Superconductor Corporation teki esisopimuksen The Switchistä 190 miljoonan euron hintaan. Heinäkuussa kerrottiin saksalaisen Prokonin kanssa tehdystä sopimuksesta, jolla kehitettiin sille uutta kolmannen sukupolven suoravetoista kestomagneettigeneraattorituotetta. Superconductorin suunnittelema kauppa peruuntui marraskuussa talousvaikeuksien vuoksi. Iso tilaus Kiinasta peruuntui, eikä yhtiö saanut kaupalleen rahoitusta. The Switch sai pitää kauppaan kuuluneen 14,2 miljoonan euron etumaksun. Helmikuussa 2012 päättyneellä tilikaudella The Switchin liikevaihto oli runsaat 43 miljoonaa ja tappio 9 miljoonaa. Syynä liikevaihdon supistumiseen oli Kiinan hetkellinen jarruttelu uuden tuulivoiman rakentamisessa: tuulivoimaloiden määrä oli lisääntynyt Kiinassa niin rajusti, että se aiheutti sähköverkkoon synkronointiongelmia. Vuonna 2012 yritys työllisti 210 työntekijää ja oli globaali markkinajohtaja kahdella alalla: Lappeenrannassa valmistettiin megawattiluokan kestomagneettigeneraattoreita ja Vaasassa tehonmuokkainpaketteja, joilla tuuli- ja aurinkoenergia voitiin muuttaa sähköverkkoon sopivaksi. The Switchin 6,5 gigawatin tuuvoimakapasiteetteja oli asennettu yli neljään tuhanteen tuuliturbiiniin. Yhtiö sai ensimmäisen asiakkaansa Euroopasta. Kesällä 2013 yhtiö kertoi, että Vaasan tehtailta oli tilattu saksalaiselle Prokon-tuulivoimayhtiölle noin sadan miljoonan euron arvoiset laitteet. Prokon rakensi sadan voimalan tuulipuistoa Kattiharjulle, Isonkyrön ja Laihian maastoihin. The Switch alkoi etsiä uutta markkinaa meriteollisuudesta, jonne alettiin myydä akseligeneraattoreita. Yhtiön jalansija Kiinassa heikentyi, kun asiakkaat alkoivat valmistaa itse tarvitsemansa tuulivoimateknologian. Syyskuussa aloitettiin yhteistyö japanilaisen Yaskawan kanssa. === 2014–2024 (Yaskawa Environmental Energy / The Switch) === Tammikuussa 2014 The Switch kertoi laajentavansa meritekniikkaan. Sen valmistamista muuttuvanopeuksisista koneista oli hyötyä niin laivapotkurijärjestelmissä, aaltovoimassa kuin teollisuudessakin. Ensimmäinen meriteknologian asiakas oli saksalainen DeWind. Se osti FusionDriven, silloisten markkinoiden pienimmän ja kevyimmän vaihteen ja generaattorin yhdistelmän, joka mahdollisti rakenteeltaan aiempaa kevyemmän tuuliturbiinin. Prokonin edellisenä vuonna tekemä jättitilaus peruuntui keväällä, kun se meni konkurssiin. Heinäkuussa Vacon, Suomen Teollisuussijoitus ja oululaissijoittaja Veijo Karppisen johtama VNT Management Group myivät The Switchin japanilaiselle Yaskawalle. Yhtiön nimeksi tuli Yaskawa Environmental Energy / The Switch. Vuonna 2015 Kiinan ja Euroopan myynnit olivat kumpikin arvoltaan lähes 16 miljoonaa euroa. The Switch sai Yaskawalta noin 30 miljoonan euron pääomat Suomen tuotekehitysinvestointeihin. Yaskawa-konsernin liikevaihto oli noin 3,6 miljardia euroa ja sen voitto oli noin 300 miljoonaa euroa. Konsernin tuotteita olivat teollisuusautomaatioon kuuluvat tuotteet kuten teollisuusrobotit, servomoottorit ja taajuusmuuttajat. Seuraavana vuonna The Switch osti Wärtsilän taajuusmuuttajaliiketoiminnan eli esimerkiksi merisovelluksiin suunnitellut keski- ja pienjännitteiset voimansiirrot. Kauppaan kuului yhtiön testauskeskus ja osia valmistuslaitoksista Norjan Stordissa. Kaupan myötä The Switchistä tuli Wärtsilän toimistusketjupartneri sähkö- ja automaatioliiketoiminnassa. Ostettu yksikkö työllisti parikymmentä henkilöä. The Switchin tuotteita oli myyty yli kuuteen tuhanteen turbiiniin pääosin Euroopassa ja Aasiassa. Yhtiön liikevaihto kasvoi edelliseen vuoteen verrattuna 80 prosenttia, 40 miljoonasta eurosta yli 72 miljoonaan euroon. Vuonna 2017 The Switch siirsi laivoissa käytettävien akseligeneraattoreiden testauksen Vaasasta Lappeenrantaan. Yhtiöllä oli nyt noin 200 työntekijää Suomessa ja Norjassa. Keväällä 2019 The Switch aloitti uuden suurten sähkökoneiden ja tehonmuokkaimien testikeskuksen rakentamisen Lappeenrantaan. Testikeskuksen arvioitiin valmistuvan seuraavan vuoden alussa. Keskusta oli tarkoitus käyttää erityisesti suurten, yli 15 MW laitteiden testaukseen ja tuulivoimaan sekä meriteollisuuteen tarkoitettujen sähkökoneiden sarjatuotantoon. The Switchin tuotteita valmistettiin esimerkiksi maailman suurimman generaattorivalmistajan Dongfangin tehtailla ja niitä myytiin maailman toiseksi suurimmalle turbiininvalmistajalle Goldwindille. === 2024– (The Switch – A BEMAC Group Company) === Keväällä 2024 tehdyn yrityskaupan myötä The Switch sai uudet omistajat Japanista. BEMAC oli kooltaan noin kolme kertaa suurempi kuin The Switch. Toinen omistaja Mitsui & Co on kauppa- ja sijoitusyhtiö. The Switchin nimi säilyi kaupan jälkeen entisellään, mutta sen tuotteita alettiin myydä Bemac-brändillä. Yhtiöillä ei ollut samanlaisia tuotteita, vaan niitä pidettiin toisiaan tukevina. Meriteollisuuden osuus yhtiön liikevaihdosta ylitti ensi kertaa tuulivoimateollisuuden. == Organisaatio == Yhtiön pääkonttori sijaitsee Helsingissä. Sillä on kolme tuotantolaitosta, jotka sijaitsevat Vaasassa, Lappeenrannassa ja Norjan Stordissa. Vaasassa tehdään muun muassa tuuliturbiinigeneraattoreita ja kestomagneetterigeneraattoreita , Lappeenrannassa meriteollisuudelle suunnattuja tuotteita. Vuonna 2020 Lappeenrantaan avattiin testikeskus, jota käytetään yli 15 megawatin sähkökäyttöjen testauksessa. Vuonna 2024 LUT-yliopisto kertoi rakentavansa uuden tutkimus- ja testauskeskuksen vastatakseen muun muassa The Switchin tarpeisiin. Yhtiöllä on toimintaa myös Kiinassa Pekingissä ja Lu’anissa ja Norjassa Sagvågissa ja Trondheimissa. Vuonna 2024 yhtiö työllisti alihankkijat mukaan luettuna noin kaksisataa henkilöä. Yhtiöllä on kaksi japanilaista omistajaa, BEMAC ja Mitsui & Co. Pääomistaja Bemac valmistaa sähkökojeistoja meriteollisuudelle ja on alallaan yksi Japanin suurimmista. Sen pääkonttori sijaitsee Imabarissa. Meriteollisuuden ohella Bemac toimii myös muun teollisuuden ja esimerkiksi sähköautojen parissa. Mitsui & Co. -yhtiö toimii yli 60 maassa. == Markkinat == Yhtiön ensimmäiset tuotteet tehtiin tuulivoima- alalle, mutta sittemmin meriteollisuudesta on tullut sen suurin markkina-alue. Syyskuuhun 2024 mennessä se oli toimittanut yli 350 kestomagneettiakseligeneraattoria. Sen suunnittelemia ja valmistamia generaattoreita ja tehonmuokkaimia käytetään tuulivoimatuotannossa, laivoissa ja teollisuudessa. The Switchin tuotteet myydään loppuasiakkaille järjestelmäintegraattoreiden kautta. === Meriteollisuus === The Switchin tarjonta meriteollisuudelle koostuu kestomagneettigeneraattoreista, moottoreista ja taajuusmuuttajista. Sovelluksia ovat esimerkiksi akseligeneraattorit, apugeneraattorit ja sähköiset propulsiomoottorit ja laivojen sähköistämisjärjestelmät. Yhtiön valmistamaa tehoelektroniikkaa käytetään esimerkiksi norjalaisissa sähkömoottoreita käyttävissä aluksissa. Yhtiön asiakkaita ovat esimerkiksi WE Tech Solutions, Wärtsilä ja ABB. === Tuulivoima === The Switch on ollut tuulivoimassa pioneeri, joka on toimittanut kestomagneettigeneraattoriteknologiaa tuulivoimaloille. Yhtiön tekniikkaa on kehitetty yli 25 erilaiseen tuuliturbiinimalliin. Perinteisissä tuulivoimaloissa generaattori oli kytketty suoraan verkkoon, jolloin sen piti pyöriä sähköverkon taajuudella. The Switchin ratkaisussa turbiinin nopeutta voidaan vaihtaa tuulen nopeuden mukaan. Yritys valmistaa kolmen tyyppisiä kestomagneettigeneraattoreita: suuren ja keskisuuren pyörimisnopeuden generaattoreita sekä suoravetoisia (vaihteettomia) alhaisen pyörimisnopeuden generaattoreita. Vuonna 2011 tuuliturbiinimarkkinat olivat vuosittain noin 30 miljardia euroa vuodessa. Jättivalmistajia oli kourallinen, merkittäviä valmistajia 20-30 kappaletta ja pienempiä yrityksiä noin sata. Näistä noin kymmenen kuului The Switchin asiakkaisiin, puolet Euroopassa, puolet Kiinassa. Tuulivoimaloiden valmistajista sen asiakkaita ovat esimerkiksi yhdysvaltalainen General Electric, saksalainen Prokon, tanskalainen Vestas ja suomalainen Winwind. === Teollisuus === The Switchin suurnopeuskoneita käytetään esimerkiksi paperikoneissa, kompressoreissa ja pumpuissa. Se on myös lisensoinut teknologiaansa, esimerkiksi MAN Energy Solutionsille. The Switchin suurnopeuskoneet ovat oikosulkumoottoreita ilman laminoitua roottorin aktiiviosaa. Siksi roottorit ovat taivutusjäykkiä ja vakaita, mikä mahdollistaa toimimisen laajoilla nopeusalueilla. ==Tunnustuksia== *Vuonna 2010 Rannikko-Pohjanmaan Yrittäjät valitsivat The Switch vuoden yritykseksi suurten yritysten sarjassa. *Vuonna 2011 The Switch sai Tasavallan presidentin kansainvälistymispalkinnon tunnustuksena nopeasta kasvusta kansainvälisillä markkinoilla. Talouselämän vuosittain keräämässä 500 suurinta yritystä listauksessa se sijoittui sijalle 330, mutta oli kaikista listan yrityksistä 12. kannattavin ja sijoittui myös jaetulle 12. sijalle eniten tuotekehitykseen panostavien yritysten joukossa, tuotekehitykseen käytettiin liikevaihdosta 6 prosenttia. ==Lähteet== == Aiheesta muualla == *The Switch kotisivut Luokka:Suomalaiset energiayhtiöt Luokka:Tuulivoimaloiden valmistajat Luokka:Suomalaiset aurinkoenergiayhtiöt